**ОТЧЕТ**

**ЗА ДЕЙНОСТТА НА НАРОДНО ЧИТАЛИЩЕ „РАЗВИТИЕ-1870”**

**ПРЕЗ 2020 ГОДИНА**

*Уважаеми колеги, читалищни деятели,*

*Изминалата 2020 година беше трудна, несигурна, паметна и значима за Народно читалище „Развитие-1870”. Трудна беше, защото пандемията от коронавирус промени изцяло работата на съставите и школите в читалището. Преподавателите, художествените ръководители и обучаващите се деца при нас успяха да работят в условия на онлайн обучение и се справяха блестящо. Годината беше несигурна в моменти, в които беше позволена работата на съставите и школите в присъствена среда. 2020 година беше паметна, защото институцията Народно читалище „Развитие-1870” навърши достолепните 150 години. За съжаление, не успяхме да реализираме събитията и празничното отбелязване на юбилея, но с вяра в сърцата, се надяваме това да се случи през следващите месеци. Но 2020 година остава значима в историята на Народно читалище „Развитие-1870”, защото беше поставено началото на каузата за ремонт на читалищния салон.*

*Едно от основните направления в читалищната работа е свързано с* ***Детската школа по изкуствата****. В музикалния отдел се обучават общо 80 деца, в школата по балет – 48, а в школата по изобразително изкуство – 14. Похвални са инициативата и високият дух, с които работеха онлайн в условия на пандемия децата и преподавателите.*

*Учениците от* ***музикалните ни******школи*** *- пиано, класическа китара, синтезатор и солфеж имаха малко, но отлични сценични изяви – участия в концерти и тържества по различни поводи, в конкурси. Най-активните участници в тези изяви бяха учениците на г-жа Иглика Грънчарова – Лилия Апостолова, Стефани Тотева, Силвия Петкова и Калоян Тодоров. Нестандартният начин на провеждане на уроците не попречи, дори мотивира Лилия Апостолова и Калоян Тодоров да се подготвят и участват в престижни международни конкурси – в Благоевград и София, от които се завърнаха с награди.*

*Децата, които се обучават в* ***школата по китара*** *не осъществиха предвидените концерти през учебната година и участието на учениците в конкурс във Велико Търново поради пандемията от коронавирус. Но за радост, през пролетта и есента със съдействието на родителите на децата, бяха направени видеоклипове на учениците във връзка с годишнината на читалището и поздрави към всички медици в Севлиево. Клиповете бяха публикувани във Фейсбук страницата на читалището. Мартин Казанджиев взе участие в благотворителната вечер, организирана от Бизнес сдружение „Севлиево 21 век” за събиране средства за ремонт на салона в читалището.*

*2020 година, след майчинство отново започна работа с група и индивидуално Цветина Маринова. Възпитаниците от* ***класа по народно пеене*** *през септември взеха участие във фестивала „Фолклорно домино” в село Горна Росица. А октомври участваха в Националния фолклорен фестивал „Пиленце Пее”. От там се завърнаха със златен и сребърен медал, както и с поощрителна грамота и награда за отлична педагогическа работа на Цветина Маринова.*

*През изминалата нелека година много добре работи* ***читалищната школа по изобразително изкуство*** *с преподавател Ива Русинова до септември месец. Със свои творби децата взеха участие в 10 национални и международни конкурси, изложби и пленери и подредиха 1 самостоятелна изложба. Поради заболяване на г-жа Русинова, от октомври читалищната школа по изобразително изкуство се ръководи от Велизар Захариев, който уверено започна работа с талантливи деца и несъмнено ще достигне успехите на предишния преподавател.*

***Детската школа по народни танци*** *се състои от 4 групи, в които се обучават 120 деца. Ръководители са: Весела Йорданова, Йордан Йорданов и помощник-ръководител на Втора група - Павел Йорданов.*

***Детският фолклорен ансамбъл „Развитие****” с художествен ръководител Весела Йорданова е един от най-добрите художествени колективи на читалището. Помощник-ръководител е Йордан Йорданов и музикален ръководител – Николай Тотев. Ансамбълът включва: Подготвителна група, Младша възраст и Старша възраст, както и певици с вокален педагог Пламен Пенчев – общо 80 деца. За изминалата нелека година ансамбълът има изяви в два концерта. В началото на учебната година Детският фолклорен ансамбъл имаше 6 заявки за участия, но след затварянето на танцовите школи, те не се осъществиха.*

***Фолклорният ансамбъл „Развитие”*** *с ръководител Йордан Йорданов се състои от 55 човека и 30 танцьори от Подготвителната група. Помощник-ръководители са Весела Йорданова, Лилия Христова и Павел Йорданов. Николина Ботева е вокален ръководител, а Николай Тотев – музикален ръководител. За 2020 година ансамбълът има четири изнесени концерта.*

*Весела и Йордан Йорданови ръководят и* ***курс за овладяване на български хора.*** *Той е разделен на 4 нива – Начинаещи, Средно ниво, Напреднали и Представителна група – около 120 човека. Участието на курса за 2020 година е във Фолклорния събор в Пловдив.*

*През изминалата година, която беше изключително тежка поради пандемията от коронавирус, фолклорният ансамбъл „Развитие” утвърди своята отговорност и прецизност. Ръководителите на ансамбъла успяха бързо да се приспособят към нововъзникналите обстоятелства и след забраната за присъствено обучение - да преминат към онлайн такова. Беше нелека задача, но всички заедно – ръководители, помощник-ръководители, музиканти, оркестранти, певици, обучаващи се деца, показаха своето желание за работа и се справиха невероятно. Ръководителите на фолклорен ансамбъл „Развитие” – Весела и Йордан Йорданови взеха участие в Научна кръгла маса през юни месец в Разлог. А през октомври организираха и проведоха Научна кръгла маса и в Севлиево – в дните на Деветото издание на „Северняшки гайтани”.*

*Работата на* ***театралните състави*** *беше силно зависима от редуващите се забранителни и разрешителни режими за общуване и дейност в културни обекти по време на повсеместната криза. Но въпреки ограниченията участниците и в трите формации положиха не малко усилия да изпълняват творческите си задачи.*

*Актьорите от* ***драматичния театрален състав*** *репетираха пиесата „Комедия без име” от Стефан Лазаров Костов. Поради големия брой действащи лица в пиесата, актьорите избраха заглавие с по-малко действащи лица – пиесата „Военно положение” от Христо Бойчев.*

***Младежкият състав*** *подготви спектакъла „Аналфабета”, съставен от драматургични миниатюри на Бранислав Нушич. Спектакълът имаше своята предпремиера на фестивала „Сцена край морето”в Поморие, но истинската премиера в Севлиево още не е представена. Отделни пасажи от спектакъла се представиха пред публика, какъвто беше случаят със сборния концерт по повод набиране на средства за ремонт на читалищния салон на благотворителната вечер, организирана от бизнес сдружение „Севлиево 21 век”.*

***Детският театрален състав*** *беше ангажиран с подготовката на новата си постановка „Необикновените приключения на Мая в страната на безцветните” от Магда Борисова. В този театрален състав репетиционният период беше най-ползотворен. Спектакълът е пред окончателно завършване, след което може да бъде представен пред публика.*

*С традиции в читалищната дейност е* ***драматичният театър*** *с ръководител г-н Никола Узунов. Радваща е инициативата на самодейците от по-старото поколение да се започне работа по пиеса с по-масово участие, която да бъде представена за предстоящия юбилей на читалището.*

*През 2019 година* ***куклено-театралният състав*** *на читалището направи предпремиера на постановката „Славейко Боризмейко”, в която художественият ръководител г-н Алфидин Ахмедов е включил освен познатите и обичани от публиката куклени актриси и нови попълнения. Кулминацията на тази постановка трябваше да се състои през изминалата 2020 година, но поради невъзможността това да се случи, очакваме официалната премиера на „Славейко Боризмейко” през следващите месеци на настоящата година.*

*Много добра оценка може да дадем и на* ***школата по балет*** *при читалището с художествен ръководител Иванка Цанова. С всяка учебна година интересът към елегантното изкуство се засилва. Част от тях взеха участие в програмата на благотворителните вечери на бизнес сдружение „Севлиево 21 век” и сдружение на жените „Надежда 2001”.*

*През изминалата година представянията на* ***фолклорна формация „Веселина”*** *с художествен ръководител Веско Самуилов бяха значително много въпреки появата на пандемията. Формацията взе участие в два концерта в село Гъбене. Активно беше участието на „Веселина” в Международния фестивал „Фолклорни нюанси” в Китен, във фолклорния фестивал „Фолклорно домино” в село Горна Росица и в Международния фестивал в град Паралия – Гърция.*

*С амбиция работят дамите от* ***вокална група „Хармония”*** *с ръководители Ценка Кокалова и Пламен Пенчев. Когато бяха позволени присъствените репетиции, при спазване на всички противоепидемични мерки, дамите с желание и устрем репетираха.*

*През миналата година на творбите на читалищния* ***фотоклуб „Севлиево”*** *се радваха всички, зърнали подредените изложби, които не бяха малко. Още февруари месец беше подредена първата изложба на Илко Илев и Божидар Генков – „Йордановден между двата бряга на река Росица”. През юни месец първата си самостоятелна фотоизложба откри и Анета Мирчева – „Илюзия и реалност”. Септември месец осем от членовете на фотоклуб „Севлиево” подредиха своите фотоси в изложбата „Настроения в портрети”. В седем пленера и снимане на открито по тема взеха участие всички членове на фотоклуба. А най-значимото събитие през 2020 година за фотоклуб „Севлиево” беше проектът „Работилница за портрети” на Диляна Гергова, който се състоя през октомври в рамките на 2 дни. В читалището се организира лекционната част от проекта. Снимачният ден се осъществи не брега на язовир „Александър Стамболийски”. От миналата година фотоклубът при Народно читалище „Развитие-1870” работи по проект „150 години читалище в Севлиево”, в който се снимат школите, клубовете и всички дейности, развиващи се в нашето читалище.*

*Отлична оценка можем да дадем и на работата на* ***литературния кабинет „Пеньо Пенев”*** *с ръководител Димитър Васин.* *Издадени са 10 броя литературни страници „Бразди” в общинския вестник „Росица”, а с нови книги се представиха пред своите почитатели 10 от членовете на клуба. Срещите на нашите автори в училищата в Севлиево и села от общината са 5 на брой. През февруари месец с представянето на литературния алманах „Бразди” се сложи началото на събитията, организирани по повод 150-годишнината на Народно читалище „Развитие-1870”. Най-значимото събитие за литературния кабинет през изминалата година е откриването на Алея на поезията в парк „Черничките” по идея на Интеракт клуб Севлиево. В парка бяха поставени 12 постера, върху които стояха най-хубавите стихове и снимки на доказалите се автори в Севлиево. Идеята на младежите беше приета присърце от община Севлиево, Ротари клуб Севлиево и разбира се, от членовете на Литературен кабинет „Пеньо Пенев” и Народно читалище „Развитие-1870”. Сумата, събрана за каузата на Интеракт клуб Севлиево е прецедент – 1200,00 лева. Парите са набавени на традиционния мартенски базар, организиран от членовете на Интеракт. А това е доказателство, че гражданите на Севлиево имат много добро отношение към поезията. През юли от читалището и кабинет „Пеньо Пенев” организираха литературен конкурс „Аз, глас и съвест на епохата”, във връзка с 90-годишнината от рождението на Пеньо Пенев, които беше много успешен. След това работата на литературния кабинет продължи активно онлайн.*

*През отчетната година читалището бе организатор на Националния фестивал на любителските театри за деца* ***„Вълшебникът театър”****. За съжаление, юбилейното десето издание на този форум за деца не се проведе присъствено, а онлайн*. *Заявките за участие пристигнаха  отново от всички краища на България – 17 на брой.* *След променени условия, в читалището пристигнаха спектаклите на електронен носител. А отличените участници и състави получиха по пощата заслужени грамоти, парични и предметни награди. По инициатива на организаторите, спектаклите, изпратени за фестивала се излъчват понастоящем по кабелната телевизия в Севлиево. След това ще бъдат предоставени на детските градини в Общината.*

*Успешно беше и Деветото издание на събора на групи за български народни хора* ***„Северняшки гайтани”****, което през 2020 година се проведе под формата на Научна конференция на тема „Хорото, което ни свързва” поради усложнената епидемиологична обстановка. Организатори на събора „Северняшки гайтани“ са: Фолклорен ансамбъл „Развитие” при НЧ „Развитие-1870”- Севлиево в лицето на ръководителите -  Йордан и Весела  Йорданови, със съдействието на община Севлиево.* *Съборът е включен в Националния календарен план на Министерство на културата. Научната конференция се проведе със съдействието на Катедра „Хореография“ към ЮЗУ „Неофит Рилски„ – Благоевград.* *Тази научна кръгла маса обедини отново хореографи, художествени ръководители, представители на научната и академична общност около идеята да се обсъждат важните теми в работата с българския фолклор.*

*2020 година беше трудна и за* ***кино „21 век”****. Поради наложените противоепидемични мерки киното работи пълноценно само два месеца – януари и февруари. След престой от 3 месеца то отново отвори, но при намален капацитет от 25 места. Спирането на работата на филмовите студия доведе до липсата на нови филми до началото на септември. За да има все пак прожекции през летния период, потърсихме от фирмите разпространители стари, но по-гледаеми заглавия и пуснахме две поредици – детски филми и научна фантастика, които бяха посрещнати добре от зрителите. Първият премиерен филм дойде в страната, а съответно и при нас, на 11 септември и въпреки, че капацитетът стана едва 15 места, до 24 ноември, когато прожекциите отново бяха прекратени, ние успяхме да представим пред зрителите 12 нови заглавия. Общо за годината са проведени 392 прожекции пред 2673 зрители, а от показаните 51 филма, 37 са произведени в САЩ, 8 са българските заглавия и 6 са направени в европейските филмови студия.*

*През 2020 година изработихме нов сайт на Народно читалище „Развитие-1870”, подготвихме за печат книга за историята на читалището по повод юбилея. Закупени бяха: лаптоп за Детската школа по изкуствата, престилки за фолклорна формация „Веселина”, водна помпа за газовия котел в читалището, отоплителни уреди, отоплителна система в помещенията на фолклорен ансамбъл „Развитие” и енергоспестяващи осветителни тела. През лятото беше реализиран ремонт на помещенията на Детската школа по изкуствата, които ни предоставиха от община Севлиево в Дома на културата. През пролетта на настоящата година се очаква да започне ремонтът на покрива, който Общината предприе, след като инициирахме това да се случи. А след него – дългоочакваното обновяване на салона. Със собствени средства и спестявания платихме проекта за новия салон, който е от изключително значение за последващите ремонтни дейности.*

*Както споменах по-горе, обединени от каузата за ремонт на Салона на читалището, членовете на Ротари клуб Севлиево и бизнес сдружение „Севлиево 21 век” със своята благородност внесоха радост и надежда, че мечтите могат да се превърнат в реалност. Двете организации се обединиха около каузата – ремонт на читалищния салон и събраха над 40 000 лева. По повод юбилея в сметката на читалището постъпиха дарения и от физически и юридически лица. Признателни сме за добрите им сърца!*

*През нелеките за всички месеци на отиващата си година всички, вие от Народно читалище „Развитие-1870, показахте, че желанието и устремът водят до прекрасни резултати. Доказахте, че изкуството във всички негови форми може да живее във времена на изпитания и да разкрива красивото в ежедневието ни.*

*Настоящата година ще реализираме всички планувани мероприятия, които не успяхме да представим през юбилейната 2020 година за читалището. За да докажем, че Народно читалище „Развитие-1870” е сред най-добрите културни институции в страната и че пази духа, любовта и преклонението пред традициите и идеята, с която е основано преди век и половина.*

22.03.2021г. Емилиян Маринов –

гр. Севлиево Председател на НЧ ”Развитие-1870”